Pontus Brevern de la Gardie
Krahv (a-st 1852) **Pontus Alexander Ludwig Brevern de la Gardie** (Venemaal tuntud kui *Aleksandr Ivanovitš*, vene keeles *Александр Иванович Бреверн де ла Гарди*) (4. jaanuar (ukj 16. jaanuar) 1814 Kostivere – 20. märts (ukj 1. aprill) 1890 Haapsalu) oli Venemaa sõjaväelane (ratsaväekindral) ja riigitegelane (Riiginõukogu liige).

Elulugu
-------

### Päritolu ja haridustee

Põlvnes aadlisuguvõsast. Tema isa oli Kostivere mõisnik major Heinrich Johann von Brevern (1775−1850). Ema oli viimase teine abikaasa krahvinna Marie de la Gardie (1786−1876). Õppis alates 1828. aastast Peterburis Mihhaili suurtükiväekoolis, kuhu astudes sai IV klassi tuletõrjujaks. Järgmisel aastal ülendati junkruks ja 1831. aastal *portupée*-junkruks. Aastatel 1831−1834 õppis suurükiväekooli ohvitseriklassis (hilisem Mihhaili suurtükiväeakadeemia).

### Ohvitserist polgukomandöriks

Pärast suurtükikooli lõpetamist ülendati ohvitseriks. 1834. aastal määrati ta teenima kaardiväe ratsasuurtükiväkke. Tema esimene teenistuskoht oli selle väeosa 3. kergepatarei. 1844. aasta alguses nimetati ta patarei juhatajaks ja pool aastat hiljem kinnitati polkovnikuks ülendatuna patareikomandöriks. Osales oma väeosaga 1849. aastal Ungari sõjakäigul. 1851. aastal sai temast maineka kavalergardide polgu (ratsakaardivägi) juhataja. Ülendati järgmisel aastal kindralmajoriks ja kinnitati polgu komandöriks (juhtis väeosa 1861. aastani). Krimmi sõja ajal teenis esmalt Peterburi kubermangus ja seejärel riigi läänepiiril.

### Hilisem sõjaväeline karjäär

Aastal 1855 sai temast kaardiväe kürassiiridiviisi 1. brigaadi komandör, kellena teenis 1857. aastani. 1856. aastal sai kindraladjutandiks. 1862. aasta suvel nimetati ta Kaardiväekorpuse staabiülema kohusetäitjaks ja kaks kuud hiljem kinnitati staabiülema ametikohale. Pärast kaardiväekorpuse kaotamist sai temast 1864. aastal kaardivägede ja Peterburi sõjaväeringkonna vägede staabiülem. 1865−1869 oli ta Harkovi sõjaväeringkonna vägede ülemjuhataja. Seejärel läks puhkusele ja ravis end välismaal. 1879. aastal naasis kummatigi teenistusse ja määrati Moskva sõjaväeringkonna vägede ülemjuhatajaks. Ta oli selles ametis 1888. aastani, mil läks sõjaväeteenistusest erru.

### Riiginõukogu liige

Keiser Aleksander III nimetas ta Riiginõukogu liikmeks 1888. aastal. Juba järgmisel aastal läks puhkusele ja nõukogu töös enam ei osalenudki.

### Surm

Suri 76 aasta vanuselt Haapsalus.

Krahv Brevern de la Gardie
--------------------------

Brevern de la Gardie suguvõsa krahvivapp
Kuna tema onu Karl Magnus de la Gardie (1788−1856) abielu Lucie Sternbergiga jäi lastetuks ja tal muid pärijaid ei olnud, adopteeris ta oma vanema õepoja Pontus von Breverni. Veel De la Gardie eluajal 1852. aasta 11. detsembril (vkj) sai viimane Venemaa keiserilt Nikolai I õiguse kasutada De la Gardie suguvõsa krahvitiitlit, nime ja vappi. Edaspidi kandsid tema ja tema järeltulijad nime **Brevern de la Gardie**.

De la Gardie loss Haapsalus

De la Gardie loss Haapsalus
---------------------------

 *Pikemalt artiklis De la Gardie loss*
Oma onult Karl Magnus de la Gardie´lt päris ta Haapsalus De la Gardie lossi, kus 1852. aastal peatus ka troonipärija Aleksander Nikolajevitši (hilisem keiser Aleksander II) perekond.

Auastmed
--------

| Daatum | Auaste |
| --- | --- |
| 27.07.1831 | praporštšik |
| 03.02.1833 | alamporutšik |
| 08.02.1834 | kaardiväepraporštšik |
| 29.03.1836 | alamporutšik |
| 11.04.1838 | porutšik |
| 06.12.1842 | staabikapten |
| 11.04.1843 | kapten |
| 30.08.1844 | polkovnik |
| 30.03.1852 | kindralmajor |
| 23.04.1855 | kindralmajor *svita* |
| 23.04.1861 | kindralleitnant |
| 30.08.1869 | ratsaväekindral |

Autasud
-------

### Venemaa autasud

* Püha Stanislavi ordeni III klass (06.12.1841)
* Püha Anna ordeni III klass (08.10.1846)
* Püha Anna ordeni II klass (28.01.1848, keisrikroon 06.12.1849)
* Püha Stanislavi ordeni I klass (30.08.1857)
* Püha Anna ordeni I klass (08.09.1859)
* Püha Vladimiri ordeni II klass (08.09.1862)
* Valge Kotka orden (16.04.1867)
* Püha Aleksander Nevski orden (27.07.1881, briljandid 15.05.1883)

### Välismaa autasud

* Preisimaa Punase Kotka ordeni III klass (12.09.1839)
* Preisimaa Püha Jeruusalemmaa Johannese orden (koos briljantidega) (23.07.1852)
* Montenegro Vürst Danilo I ordeni I klass (29.01.1883)
* Bulgaaria Püha Aleksanderi ordeni I klass (30.03.1884)

Sugupuu
-------

|  |
| --- |
| **Pontus Brevern De la Gardie esivanemad** |
|  **krahv Pontus Brevern De la Gardie(1814–1890)**  | Johann von Brevern(1775–1850) | Johann von Brevern(1749–1803) | Peter von Brevern(1711–1756) | Hermann von Brevern(1663–1721) |
| Katharina von Reutern(1679–1746) |
| Gertrude Magdalena von Kursell(1724–1803) | Christopher Engelbrecht von Kursell(1685–1756) |
| Gertrude Helene von Tiesenhausen(suri 1742) |
| Elisabeth Stael von Holstein(1753–1824) | Fabian Ernst Stael von Holstein(1727–1772) | Jakob Johann Stael von Holstein(1699–1755) |
| Hedwig Margaretha Stael von Holstein(1707–1771) |
| Barbara Helena von Baranoff(1734–1781) | Karl Gustav von Baranoff |
| Margaretha Elisabeth von Derfelden |
| krahvitar Marie De la Gardie(1786–1876) | krahvMagnus Jakob De la Gardie(1753–1802) | krahvCarl Julius De la Gardie(1729–1786) | krahvMagnus Julius De la Gardie(1668–1741) |
| krahvHedvig Katharina Lillie(1695–1745) |
| krahvitarMagdalena Christina Stenbock(1729–1801) | krahvFredrik Magnus Stenbock(1696–1745) |
| krahvitarEbba Margaretha De la Gardie(1704–1776) |
| Ottilie von Peetz(1756–1803) | Gustav Magnus von Peetz | Jakob Friedrich von Peetz(suri 1731) |
| vabapreiliHelene Christine von der Pahlen |
| Catharina Luise von Poll | Otto Johann von Poll(suri 1731) |
| Ingeborg Luise von Nolcken |

Vaata ka
--------

* Brevern
* De la Gardie

Viited
------

1. ↑  De la Gardiede sugupuu saidil freepages.genealogy.rootsweb.ancestry.com.

Kirjandus
---------

* Lenz, Wilhelm. *Deutschebaltisches biographisches Lexikon 1710−1960*. Köln-Wien: Böhlau Verlag, 1970. Lk 103.
* *Сборник биографий кавалергардов*. 1826−1908. Томь IV. Санкт-Петербург: Экспедиция заготовления гос. бумаг, 1908. Lk 192−193 .
* Шилов, Д. Н. Кузьмин, Ю. А. *Члены государственного совета Российской империи 1801−1906*. Биобиблиографический справочнк. С.-Петербург: Издательство "Дмитри Булганин", 2007. Lk 84−86.

Välislingid
-----------

* Erik Amburgeri andmebaas. Nr 2294
* Pontus Brevern de la Gardie veebisaidil "BBLD - Baltisches biografisches Lexikon digital"